Paartjie vas oor dwelms, onwettige taverneDie paartjie. Foto: Verskaf. ŉ Paartjie van Eden Park naby Alberton is Woensdag in hegtenis geneem nadat daar dwelms by hul woning aangetref is en dit ook aan die lig gekom het dat hulle glo ŉ taverne sonder ŉ dranklisensie bedryf. Hoofsupt. Wilfred Kgasago, woordvoerder van die Ekurhuleni-metropolisie (EMPD), het gesê die verdagtes is vasgetrek tydens ŉ gesamentlike operasie tussen die EMPD se dwelmeenheid en die polisie se misdaadintelligensie. “Die paartjie is omstreeks 09:00 in hegtenis geneem nadat die dwelm Cat in hul woning aangetref is.” Volgens Kgasago is die operasie uitgevoer ná daar ŉ wenk ontvang is. Hulle het gevolglik ŉ klopjag uitgevoer op die huis in Studebakerweg. “80 Ziplock-sakkies met Cat is aangetref met ŉ beraamde waarde van R1 600. Daar is ook beslag gelê op alkohol ter waarde van R3 400, en R1 040 in kontant,” het Kgasago gesê. Die paar is tans in aanhouding by die Eden Park-polisiestasie op aanklagte van die besit van en handeldryf in onwettige middels en die bestuur van ŉ taverne sonder ŉ dranklisensie. Die beskuldigdes sal binnekort in die Palm Ridge-landdroshof verskyn.